|  |
| --- |
| **GRADSKA KNJIŽNICA PREGRADA****IZVJEŠĆE O RADU ZA 2018. godinu** |

 Gradska knjižnica Pregrada kulturni je, informacijski i društveni centar svoje lokalne zajednice. Ona potiče razvoj pismenosti, obrazovanja, cjeloživotnog učenja te pravični pristup informacijama i znanju u društvu.

Osnovana je u svibnju 1983. godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Glavni i osnovni izvor financiranja Gradske knjižnice Pregrada su sredstva gradskog proračuna, dok je kod nabave opreme i knjižnog fonda značajan udio sredstava Ministarstva kulture koje dobivamo temeljem prijave na natječaje.

Radno vrijeme knjižnice za korisnike je ponedjeljkom i srijedom od 12,00 do 20,00 sati, utorkom i četvrtkom od 8,00 do 15,30 te subotom od 8,00 do 13,00 sati. Knjižnica radi i svaki drugi petak i to se vrijeme koristi za dio stručnih radova, kao i za pripremu i organiziranje raznih kulturnih programa koji se često petkom i održavaju.

 Nabavom potrebne i aktualne literature, primjenom suvremene informacijske i komunikacijske tehnologije te nabavom odgovarajuće opreme, naša knjižnica u potpunosti ispunjava svoju ulogu u ovoj itekako dinamičnoj djelatnosti.

 Uz nabavu i posudbu knjiga, sastavni dio rada knjižnice je i organiziranje raznih kulturnih aktivnosti i događanja za djecu i odrasle.

1. **OPĆI PODACI**

Prema strukturi svog fonda, knjižnica vrši funkciju narodne knjižnice.

A) KNJIŽNI FOND

 Na dan 31.12.2018. godine knjižni fond broji 30.260 svezaka.

Taj se broj odnosi na broj svezaka nakon otpisa knjiga u 2018. godini po osnovi zastarjelosti i dotrajalosti, koji se provodi temeljem Pravilnika o reviziji i otpisu knjižnične građe.

 B) STRUKTURA KNJIŽNOG FONDA

|  |  |  |
| --- | --- | --- |
|  | **Svezaka** |  **%** |
| Znanstveni  | 8.743 | 28,90 |
| Beletristika | 13.091 | 43,26 |
| Dječja | 8.265 | 27,31 |
| Priručnici | 161 | 0,53 |
| **UKUPNO:** | **30.260** | **100,00** |

 C) FOND PO SMJEŠTAJU

Broj knjiga u slobodnom prostoru: 29.312

Broj knjiga – posudba u knjižnici: 948

1. ODJELI KNJIŽNICE

ODJEL ZA ODRASLE – informativno – posudbeni odjel

* raspolaže knjigama znanstvene i beletrističke literature, novinama i časopisima. Korisnicima je na raspolaganju i pristup internetu, fotokopirni aparat sa skenerom (fotokopirati i skenirati može se samo knjižni i neknjižni fond) te računalo za elektronsko pretraživanje kataloga knjižnice.

 ODJEL ZA DJECU

- raspolaže knjigama za djecu i omladinu, društvenim igrama, igračkama,

 DVD-ima, CD-ima i časopisima za djecu

* raspolaže računalima (2 kom.)
1. **DJELATNICI KNJIŽNICE:**

 - ravnateljica, dipl. knjižničar

 - pomoćni knjižničar

 - spremačica/dostavljačica (pola radnog vremena)

1. **POSLOVANJE**
2. UPISANI ČLANOVI – korisnici knjižnice

|  |  |  |  |
| --- | --- | --- | --- |
|  | **2017.** | **2018.** | **Ind. 18/17** |
| **Ostali** | **425** | **457** | **107,53** |
| **Djeca, učenici i studenti** | **571** | **571** | **100,00** |
| **UKUPNO:** | **994** | **1.028** | **103,42** |

Broj članova u izvještajnoj godini veći je za 3,42 % u odnosu na 2017. godinu.

1. STRUKTURA ČLANSTVA

|  |  |
| --- | --- |
| Članstvo | 2018. |
| Nije definirano |  49 |
| Učenik | **371** |
| Student | **74** |
| Radnik | **132** |
| Službenik | **163** |
| Umirovljenik | **38** |
| Slobodna zanimanja | **5** |
| Ostali  | **196** |
| UKUPNO: | **1.028** |

 Od ukupnog broja članova, 627 je žena, a muškaraca 401.

C) BROJ KORISNIKA

|  |  |  |  |
| --- | --- | --- | --- |
|  | 2017. | 2018. | Ind. 18/17 |
| Odrasli | 7.578 | 7.601 | 100,36 |
| Djeca | 9.801 | 9.803 | 100,12 |
| **UKUPNO**  | **17.379** | **17.404** | **100,22** |

 Broj korisnika odnosi se na broj dolazaka članova u knjižnicu tijekom godine i gotovo je isti kao i u 2017. godini.

 D) POSUDBA

|  |  |  |  |
| --- | --- | --- | --- |
|  | **2017.** | **2018.** | Ind. 18/17 |
| Beletristika | 11.078 | 11.101 | 100,21 |
| Znanost | 6.957 | 6.990 | 100,47 |
| Dječja | 7.741 | 7.700 | 100,12 |
| **UKUPNO:** | **25.776** | **25.791** | **100,06** |

Broj posuđenih knjiga u 2018. godini na razini je prethodne godine.

**4. NABAVA KNJIŽNE I NEKNJIŽNE GRAĐE**

Za nabavu knjižne i neknjižne građe u 2018. godini bila su osigurana sredstva u iznosu od 105.050,79 kn.

Od navedenih sredstava za 2018. godinu, 53.000,00 kn čine sredstva Ministarstva kulture za knjižnu i neknjižnu građu, 5.000,00 sredstva Krapinko-zagorske županije za knjige, 37.000,00 kn sredstva gradskog proračuna za knjige, 8.196,90 kn gradskog proračuna za neknjižnu građu ( tisak, AV građu i igračke) te 1.853,89 kn vlastitih sredstava knjižnice za nabavu knjižne i neknjižne građe.

 Napominjemo da sredstva Ministarstva kulture za nabavu knjižne i neknjižne građe dobivamo temeljem natječaja na koji se javljamo, i u kojem je potrebno znatno učešće vlastitih sredstava.

Sredstva Krapinsko-zagorske županije dobivamo temeljem molbe za financijsku pomoć pri nabavi knjiga.

 Utrošak sredstava dokumentiran je Ministarstvu kulture i Krapinsko-zagorskoj županiji posebnim izvješćima uz koje prilažemo fotokopije računa i izvoda, što i je naša obveza preuzeta ugovorom o dodjeli sredstava.

 4.1. NABAVA KNJIGA

U 2018. godini nabavljena su 1.224 knjige. Od toga, kupljeno je 667 knjiga, a 557 knjiga odnosi se na otkup knjiga od strane Ministarstva kulture. U 2018. godini upisane su i knjige iz dijela otkupa Ministarstva kulture za 2017. godinu, obzirom da su stigle krajem 2017. godine ili u prva tri mjeseca 2018. godine. Ista stvar s dostavom otkupljenih knjiga ponovila se i 2018. godine te će jedan manji dio otkupa za 2018. godinu morati biti upisan 2019. godine.

Za kupnju knjiga utrošena su sredstva u iznosu od 90.232,96 kn, ukupna vrijednost knjiga dobivenih i upisanih temeljem otkupa iznosi 77.270,72 kn.

 4.2 NABAVA NEKNJIŽNE GRAĐE

Što se tiče novina i časopisa, nabavljali smo Hrvatsko zagorje, Gospodarski list, Unikat, Jutarnji list, Večernji list, Zagorski list, Gloriju, Globus, Elle, Glas Zagorja i OK te časopise za uređenje interijera.

 Za novine i časopise utrošeno je 7.391,29 kn.

 Za nabavu ostale neknjižne građe (igračke, DVD i ostalo) utrošeno je 7.327,63 kn.

**5. OBRADA BIBLIOTEČNE GRAĐE**

2018. god. inventarizirane su 1224 knjige. Knjige su stručno obrađene u računalnom programu za knjižnice ZAKI, a nakon završene tehničke obrade spremne su za posudbu.

Uz to, u program se unose i obrađuju i starije knjige koje nisu još unijete u računalni program, i to zbog nedostatka vremena, osoblja, opravdanih izostanaka zbog bolesti i obima i složenosti ostalih poslova vezanih uz poslovanje ustanove.

 Od 11. mjeseca 2007. godine Gradska knjižnica Pregrada ima i vlastiti link za direktno pretraživanje njenog elektronskog kataloga – pregrada.zaki.com.hr.

**6. OPREMA KNJIŽNICE**

Knjižnica posjeduje 8 računala (6 + 2 prijenosna računala), 2 štampača, telefon, računar, LCD televizor, glazbenu liniju, fotokopirni aparat, bežični mikrofon te zvučnike za prijenosno računalo.

 Od navedenih računala, tri se koriste na dječjem odjelu i služe za igru i edukaciju djece, jedno računalo služi za pristup internetu za korisnike, jedno za pretraživanje elektroničkog kataloga knjižnice, a preostala tri služe za stručni rad djelatnika knjižnice.

 Što se tiče nabave opreme u 2018. godini, temeljem Natječaja Ministarstva kulture na koji smo se javili, dobili smo 15.000,00 kn za nabavu dodatnog namještaja na dječjem odjelu, uz obvezno osiguranje vlastitih sredstava u iznosu od 4.375,00 kn.

 Time smo za dječji odjel nabavili dodatne police, stol za čitanje i crtanje, stol za računala i 10 taburea, u ukupnom iznosu od 19.375,00 kn.

Premještanjem i dodavanjem polica te ostale navedene opreme na dječjem odjelu, dobili smo moderan i funkcionalan prostor u kojem naši najmanji korisnici vole boraviti.

 Dosadašnje stolove i stolice na dječjem odjelu smo spremili i njih ćemo koristiti kod organiziranja raznih radionica i crtaonica. Kupnjom taburea, umjesto stolica, postigli smo multifuncionalnost. Naime, oni su prikladni za sjedenje, odlaganje, lagani za premještanje i ne zauzimaju puno mjesta pa je prostor za igru na dječjem odjelu sada veći. Stolarija Tomislav, koja je izvodila radove, ugradila je svijetla unutar jedne veće police, što stvara još ljepši ugođaj na dječjem odjelu, kod svakodnevnog poslovanja i kod organiziranja dječjih programa. Dio namještaja smo premjestili u druge dijelove knjižnice (kancelarija i depo).

 Na brizi Knjižnice je i meteorološki stup koji je Poduzeće MK BONA FIDE d.o.o., Mirjane i Krešimira Topića darovalo knjižnici, odnosno građanima Pregrade na upotrebu.

7**. PRIHODI KNJIŽNICE**

 Vlastiti prihodi knjižnice su godišnja članarina, zakasnina te naknada za korištenje interneta i fotokopiranje. Članarina je iznosila 50,00 kn za odrasle te 30,00 kn za umirovljenike, djecu, učenike i studente.

 Zakasnina se odnosi na knjige za koje je prekoračen rok posudbe i iznosila je 0,50 kn po knjizi i po danu. Naknada za korištenje interneta iznosila je 10,00 kn po satu, a naknada za fotokopiranje (samo knjižnog fonda) 0,50 kn po stranici.

Pravilo naše knjižnice kojim nastojimo motivirati ljude da što više čitaju je da se nakon plaćanja članarine za dva člana jedne obitelji, ostali članovi uže obitelji mogu besplatno upisati.

Od 2018. godine prihvaćena je i jako lijepa ideja Grada Pregrade da se prilikom predaje prigodnih paketa za novoređenu djecu, predaju i besplatne članske iskaznice koje vrijede do godinu dana starosti djeteta.

Prihod od članarine iznosi 17.460,00 kn, a od korištenja interneta i zakasnine 2.605,50 kn. Ukupni prihod knjižnice tako iznosi 20.065,50 kn.

 Uz ovaj iznos, kao što smo i već naveli, za nabavu knjižnog i neknjižmog fonda dobili smo 53.000,00 kn od Ministarstva kulture (prijava na natječaj MK), 5.000,00 kn za nabavu knjiga od Krapinsko-zagorske županije (molba za financijsku pomoć te 15.000,00 kn za nabavu dodatnog namještaja na dječjem odjelu od Ministarstva kulture (prijava na natječaj MK).

I u 2018. godini dobili smo donaciju od tvrtke Ultima d.o.o., Pregrada u iznosu od 2.000,00 kn, koju možemo koristiti, prema vlastitoj odluci, za unapređenje naše djelatnosti.

**8. INFORMATIVNA SLUŽBA**

Informativno referalna usluga djelatnika knjižnice na raspolaganju je našim korisnicima tijekom cijelog radnog vremena knjižnice. Uz redovito praćenje novih izdanja, pomoć, preporuke i savjete pri snalaženju i odabiru knjiga, izrađuju se i tematski popisi literature za maturalne, seminarske i diplomske radove.

**9. STRUČNO USAVRŠAVANJE**

Kako bismo se stalno stručno usavršavali, vezano uz knjižničarsku struku i nove medije i tehnologije, redovito sudjelujemo na stručnim predavanjima, seminarima i radionicama.

**10. OSTALI POSLOVI**

Uz već navedene poslove, napominjemo da se naš posao sastoji i od niza neophodnih poslova koji nisu vidljivi našim korisnicima. Uz razne manipulativne poslove, vode se blagajnički poslovi, dio računovodstvenih poslova, praćenje zakasnina i obavještavanje naših korisnika o potrebi vraćanja knjiga ili realizirane rezervacije za knjige, obavještavanje o našim događanjima, pripreme za kulturne programe - od ideje do realizacije, educiranje korisnika vezano uz pretraživanje knjižnične građe, preporuke za čitanje, stalno ažuriranje Facebook stranice, praćenje važnih datuma itd., rad s volonterima, postave izložaba, prigodna uređenja knjižnice i male tematske izložbe u izlogu i na mrežama za izlaganje knjiga.

 Uz navedeno, naglašavamo izvršavanje brojnih poslova vezanih uz natječaje, financijske izvještaje, statistike, javnu nabavu, pravo na pristup informacijama i niz drugih.

**11. STRUČNO OSPOSBLJAVANJE BEZ ZASNIVANJA RADNOG ODNOSA**

 Zahvaljujući potrebnoj prethodnoj podršci i odobrenju Grada Pregrade, u prosincu 2018. godine proveli smo sve radnje za odobrenje stručnog osposobljavanja bez zasnivanja radnog odnosa za dipl. knjižničara i s 5. prosincem 2018. godine Hrvatski zavod za zapošljavanje odobrio nam je zatraženo sufinanciranje. Zapošljavanje još jednog dipl. knjižničara predstavlja veliku pomoć u radu knjižnice, naročito na poslovima stručne obrade knjiga i sređivanja fonda.

**12. KULTURNE AKTIVNOSTI**

U okviru svoje djelatnosti, redovito smo organizirali razne programe za odrasle i djecu, a uključili se i u druge programe na nivou grada. Time još više radimo na afirmaciji knjiga i knjižnice u društvenom životu našeg grada.

U siječnju 2018. godine knjižnica se uključila u organiziranje manifestacije Noć muzeja koja je bila posvećena sportu. U knjižnici su organizirane aktivne igre za djecu pod vodstvom Igora Hustića, profesora kineziologije te Škola mačevanja Baruna Ottenfelsa. Mačevaoci su bili članovi kluba „Inter Zagreb“ Lovro Buva i Krešimir Vukšić.

U veljači je, u suradnji s WIRELESSOPOT održano predavanje Kako je internet došao u Hrvatsku. Predavač je bio dr. sc. Predrag Pale, koji je i uveo internet u Hrvatsku.

16. ožujka 2018. godine bili smo i suorganizatori koncerta Orkestra mladih glazbenika iz Zagreba u pregradskoj crkvi.

23. ožujka 2018. godine u knjižnici je otvorena prigodna izložba Dvije Ane. Ana Vukas i Anica Kovačić izložile su svoje kreacije i inspiracije za prigodno uređenje doma povodom Uskrsa.

Manifestacija Noć knjiga održana je 23.4.2018. godine. U okviru manifestacije imali smo tri programa: izložbu fotografija starih vratiju i kuća na kojima se ona nalaze, s kraja 19. i početka 20. st. Ona svjedoče o početku urbane gradnje u Pregradi i dio su naše tradicije i prošlosti. Autor fotografija je Petra Vdović. U jutarnjim satima održana je radionica ilustracija koju je vodila poznata ilustratorica Željka Mezić. Program je organiziran u suradnji s Izdavačkom kućom Mozaik knjiga i Dječjim vrtićem Naša radost. U trećem programu pod nazivom Kaj buš povedal izvorni govornici su nas kroz čitanje tekstova i glazbu upoznali s bogatstvom govora pregradskog kraja. U drugom dijelu programa nastupila je Klapa Kmeti.

U mjesecu svibnju predstavljena je knjiga Ljiljane Leskovar Pregrada u sjećanjima i razgovorima.

U lipnju je, na inicijativi i pod vodstvom patronažne sestre Vesne Glas iz Ambulante Pregrada osnovana grupa za potporu dojenja Pregradski izvor sreće, u okviru koje se mame i bebe sastaju u knjižnici svakog prvog četvrtka u mjesecu, gdje se razmjenjuju savjeti i iskustva.

U lipnju je također održana i radionica vezana uz projekt STEM revolucije u knjižnicama. Organizator je bio IRIM - Institut za razvoj i inovativnost mladih.

U srpnju je započela naša odlična suradnja s Muzejom grada Pregrade kada smo organizirali radionicu i pričaonicu na otvorenom pod nazivom Muzej i knjižnica pod kestenom.

Kao i svake godine, uključili smo se u program Branje grojzda, uz glavnog organizatora TZ područja Srce Zagorja. Knjižnica je u manifestaciji sudjelovala s dva programa: u suradnji s Plesnim studijom DIV organiziran je program za djecu, na kojem je, uz naše plesače, nastupio i žongler i artist Matko Šišak iz Triko cirkus teatra iz Zagreba.

Drugi program bila je izložba raznih ukrasnih i uporabnih predmeta te jestivih kreacija naših Pregračanki - Njihovih ruku djela.

U okviru Dječjeg tjedna, a u organizaciji naših patronažnih sestara održano je predavanje iz BABY HANDLINGA.

 U Mjesecu hrvatske knjige (15.10. – 15.11.2018.) organizirali smo tri programa: putopisno predavanje poznatog putopisca Hrvoja Ivančića Velika afrička jezera, pričaonicu i radionicu s dječjom književnicom Jelenom Pervan pod nazivom Zabavni rođendan Mrljeka i Prljeka te kviz Potraga za blagom. Kviz smo organizirali u suradnji s Muzejom grada Pregrade. Na našim Facebook stranicama objavljivali smo statuse kroz sedam dana koji su upućivali na rješenje vezano uz kulturnu baštinu našeg kraja. Pobjednici kviza nagradu smo predali na maloj svečanosti zatvaranje Mjeseca knjige.

U okviru suradnje s Udrugom Crvenog križa bili smo suorganizatori stručnih predavanja, kao i akcija vezanih uz mjerenje krvnog tlaka, šećera i kolesterola.

S Udrugom umirovljenika redovito organiziramo odlaske na kazališne predstave u Zagreb.

Tijekom prosinca u knjižnici se mogla razgledati izložba ručno oslikanih šalica Melite Salamon te izložba slika Josipa Rubesa, liječnika u mirovini i diplomiranog slikara iz Krapinskih Toplica.

Početkom prosinca u muzeju i knjižnici održana je likovno etnografska radionica i čitanje djela Marije Jurić Zagorke pod nazivom Na Zagorkinom tragu. To je jedan dio programa čiji su organizatori LAG Zagorje – Sutla, Centar za ženske studije i Etnografski muzej iz Zagreba.

Uz prigodne likovne radionice i pričaonice te nastupe Plesnog studija Div koje smo organizirali za djecu, naš program za odrasle završava Susretima i razgovorima na temu božićnih običaja, 18. prosinca 2018. godine. Ovaj program namijenjen odraslima i osobama treće životne dobi organizirali smo zajedno s Muzejom grada Pregrade.

**13. ZAKLJUČAK**

 Zahvaljujući rezultatima našeg rada, razumijevanju i podršci gradskih struktura vlasti i Ministarstvu kulture, naša je knjižnica danas moderan, ugodan i dobro opremljen prostor.

Inovativnim uslugama i programima, kao i svojom kvalitetom pratimo razvoj društva i njegovih potreba.

 Vjerujemo da knjižnica svojim radom i zalaganjem opravdava sva sredstva, pomoć i podršku koju dobiva.

Cilj nam je da u knjižnici naši korisnici mogu dobiti kvalitetnu informaciju, svu potrebnu pomoć i literaturu koju knjižnica našeg profila treba imati, kao i da pratimo uglavnom sva nova izdanja. Knjige koje nemamo u knjižnici našim korisnicima pokušavamo nabaviti putem međuknjižnične posudbe, što nam uglavnom i uspijeva.

Organiziranjem raznih kulturnih programa i aktivnosti, kao i nabavom dnevnog i tjednog tiska, nastojimo od knjižnice stvoriti mjesto u kojem će se naši korisnici ugodno osjećati i rado dolaziti, a to je ujedno, uz posudbu knjiga, i sastavni dio naše djelatnosti.

Sve naše aktivnosti bile su popraćene obavijestima u novinama, na portalu Pregrada.info i gradskoj web stranici te na našoj, izuzetno dobro posjećenoj Facebook stranici. Na našoj Facebook stranici donosimo najave događanja, preporuke za čitanje, crtice iz pregradske prošlosti, vezane uz našu zavičajnu građu te prigodne obavijesti.

Na kraju želimo istaknuti odličnu suradnju, prije svega s Muzejom grada Pregrade, mi smo ustanove u istoj zgradi, zajedno o njoj brinemo, organiziramo mnogo zajedničkih događanja, surađujemo i pomažemo jedni drugima.

Zatim ističemo suradnju s Osnovnom školom Janka Leskovara, Srednjom školom Pregrada, Gradskom kavanom, Glazbenom školom Pregrada, Dječjim vrtićem “Naša radost”, Plesnim studijem “DIV”, KUD-om Pregrada, TZ područja Srce Zagorja, Udrugom umirovljenika, Udrugom kostelskih žena, Klapom Kmeti, Gradskim društvom Crvenog križa te svim preostalim sudionicima kulturnog života u Pregradi.

Mnogi korisnici naše knjižnice aktivno se uključuju i pomažu nam pri organiziranju raznih programa.

Uvjereni smo da naša knjižnica u potpunosti ispunjava svoju svrhu, a to je podizanje razine opće izobrazbe, obaviještenosti i kulture, poticanje stručnog i znanstvenog rada te osobne kreativnosti, posebice kod djece. Uz prostor, građu, programe i osoblje, knjižnica je postala mjesto ugodnog druženja, dobrih ideja, suradnje i uzajamnosti.

 Ravnateljica

 Draženka Gretć, dipl. knjižničar

Klasa: 612-04/19-01/15

Urbroj: 2214-01-380-19-1

Pregrada, 28. siječnja 2019.